এলিজাবেথ রোনা

**এলিজাবেথ রোনা** (২০ মার্চ ১৮৯০ – ২৭ জুলাই ১৯৮১) ছিলেন একজন হাঙ্গেরীয় পারমাণবিক রসায়নবিদ,  তিনি তেজস্ক্রিয় আইসোটোপ নিয়ে তাঁর কাজের জন্য পরিচিত।পোলোনিয়াম নমুনা প্রস্তুত করার একটি উন্নত পদ্ধতি উদ্ভাবনের পর তিনি আইসোটোপ পৃথকীকরণ এবং পোলোনিয়াম প্রস্তুতিতে আন্তর্জাতিকভাবে শীর্ষস্থানীয় বিশেষজ্ঞ হিসেবে স্বীকৃতি পান। ১৯১৪ থেকে ১৯১৮ সালের মধ্যে, জর্জ ডি হেভিসির অধীনে পোস্ট-ডক্টরাল (পিএইচ.ডি.) গবেষণার সময় তিনি একটি তত্ত্ব প্রদান করেন যে, ব্যাপনের গতিবেগ নিউক্লাইডসমূহের ভরের ওপর নির্ভর করে। সেই সময়ে খুব কম সংখ্যক পারমাণবিক মৌল শনাক্ত করা সম্ভব হয়েছিল, তাই তাঁর মাধ্যমে "ইউরেনিয়াম-ওয়াই"-এর (বর্তমানে থোরিয়াম-২৩১ নামে পরিচিত,) অস্তিত্বের নিশ্চিতকরণ পারমাণবিক রসায়নে একটি বড় অবদান ছিল। ১৯৩৩ সালে তিনি অস্ট্রিয়ান একাডেমি অফ সায়েন্সেস কর্তৃক হাইটিংগার পুরস্কারে ভূষিত হন।

১৯৪১ সালে মার্কিন যুক্তরাষ্ট্রে অভিবাসনের পর, তাঁর গবেষণা চালিয়ে যাওয়ার জন্য তাঁকে একটি কার্নেগি ফেলোশিপ প্রদান করা হয় এবং তিনি ম্যানহাটন প্রজেক্টে তাঁর পোলোনিয়াম নিষ্কাশন পদ্ধতির প্রযুক্তিগত তথ্য সরবরাহ করেন।কর্মজীবনের পরবর্তী সময়ে, তিনি ওক রিজ ইনস্টিটিউট অফ নিউক্লিয়ার স্টাডিজ-এ পারমাণবিক রসায়নের অধ্যাপক হিসেবে নিযুক্ত হন এবং সেখানে ১৫ বছর কাটানোর পর মিয়ামি বিশ্ববিদ্যালয়ের ইনস্টিটিউট অফ মেরিন সায়েন্সেস-এ স্থানান্তরিত হন।ওক রিজ এবং মিয়ামি—উভয় স্থানেই তিনি সমুদ্রতলের উপাদানের ভূ-কালানুক্রম এবং তেজস্ক্রিয় কালনির্ণয় (রেডিওমেট্রিক ডেটিং) নিয়ে তাঁর কাজ চালিয়ে যান। ২০১৫ সালে তাঁকে মরণোত্তর টেনিসি উইমেন’স হল অফ ফেম-এ অন্তর্ভুক্ত করা হয়।

## প্রাথমিক জীবন ও শিক্ষা
এলিজাবেথ রোনা ১৮৯০ সালের ২০ মার্চ হাঙ্গেরির বুদাপেস্টে ইডা এবং স্যামুয়েল রোনা দম্পতির ঘরে জন্মগ্রহণ করেন। তাঁর বাবা ছিলেন একজন সমৃদ্ধশালী ইহুদি চিকিৎসক। তিনি রেডিয়াম থেরাপির প্রতিষ্ঠাতা লুই উইকহ্যাম এবং হেনরি-অগাস্ট ডোমিনিসি-র সাথে কাজ করেছিলেন যাতে এই চিকিৎসা পদ্ধতি বুদাপেস্টে প্রচলন করা যায়। 

এছাড়া তিনি সেখানে প্রথম এক্স-রে মেশিনগুলোর একটি স্থাপন করেছিলেন। এলিজাবেথ তাঁর বাবার মতো চিকিৎসক হতে চেয়েছিলেন, কিন্তু স্যামুয়েল বিশ্বাস করতেন যে একজন মহিলার পক্ষে এই লক্ষ্য অর্জন করা অত্যন্ত কঠিন হবে। রোনা যখন বিশ্ববিদ্যালয়ের দ্বিতীয় বর্ষের ছাত্রী, তখন তাঁর বাবা মারা যান; তবে তিনি ছোটবেলা থেকেই রোনাকে উৎসাহিত করেছিলেন এবং বিজ্ঞানের প্রতি তাঁর আগ্রহ জাগিয়ে তুলেছিলেন। তিনি বুদাপেস্ট বিশ্ববিদ্যালয়ের দর্শন অনুষদে ভর্তি হয়ে রসায়ন, ভূ-রসায়ন এবং পদার্থবিজ্ঞান অধ্যয়ন করেন এবং ১৯১২ সালে তাঁর পিএইচডি ডিগ্রি লাভ করেন।

## প্রারম্ভিক জীবন

রোনা ১৯১২ সালে বার্লিনের অ্যানিমেল ফিজিওলজি ইনস্টিটিউট এবং কাইজার উইলহেম ইনস্টিটিউটে তাঁর পোস্ট-ডক্টরাল (পিএইচ.ডি.) প্রশিক্ষণ শুরু করেন, যেখানে তিনি বিকারক হিসেবে ইস্ট নিয়ে গবেষণা করেন। ১৯১৩ সালে তিনি কার্লসরুহে ইনস্টিটিউট অফ টেকনোলজিতে স্থানান্তরিত হন এবং পরবর্তী আট মাস আইসোটোপ আবিষ্কারক ক্যাসিমির ফাজানস-এর অধীনে কাজ করেন। ১৯১৪ সালের গ্রীষ্মকালে তিনি ইউনিভার্সিটি কলেজ লন্ডনে অধ্যয়নরত ছিলেন, কিন্তু প্রথম বিশ্বযুদ্ধ শুরু হলে তিনি বুদাপেস্টে ফিরে আসেন। বুদাপেস্টের কেমিক্যাল ইনস্টিটিউটে একটি পদে যোগ দিয়ে তিনি *পানিতে রেডনের ব্যাপন ধ্রুবক* বিষয়ক একটি বৈজ্ঞানিক গবেষণাপত্র সম্পন্ন করেন। জর্জ ডি হেভিসি-র সাথে কাজ করার সময় তাঁকে একটি নতুন মৌল যাচাই করার অনুরোধ করা হয় যাকে সেই সময় *ইউরেনিয়াম-ওয়াই* বলা হতো এবং বর্তমানে যা থোরিয়াম-২৩১ (Th-231) নামে পরিচিত।

অন্যান্য বিজ্ঞানীরা এই মৌলটির অস্তিত্ব নিশ্চিত করতে ব্যর্থ হলেও রোনা অন্যান্য বাধা সৃষ্টিকারী উপাদান থেকে ইউরেনিয়াম-ওয়াই পৃথক করতে সক্ষম হন। তিনি প্রমাণ করেন যে এটি একটি বিটা বিকিরণকারী (বিটা বিকিরণ) মৌল এবং এর অর্ধায়ু ২৫ ঘণ্টা। হাঙ্গেরিয়ান একাডেমি অফ সায়েন্সেস তাঁর এই ফলাফল প্রকাশ করে। এই গবেষণার সময় রোনা প্রথম "আইসোটোপ লেবেল" এবং "ট্রেসার" শব্দগুলো ব্যবহার করেন এবং লক্ষ্য করেন যে ব্যাপনের গতিবেগ নিউক্লাইডসমূহের ভরের ওপর নির্ভর করে।যদিও এটি একটি পাদটীকা (footnote) হিসেবে ছিল, তবে এটিই ছিল পরবর্তীকালে অন্যান্য বিজ্ঞানীদের দ্বারা পরিচালিত ভর বর্ণালীবীক্ষণ এবং ভারী জল সংক্রান্ত গবেষণার মূল ভিত্তি। বৈজ্ঞানিক দক্ষতার পাশাপাশি রোনা ইংরেজি, ফরাসি, জার্মান এবং হাঙ্গেরীয় ভাষায় সাবলীল ছিলেন।

১৯১৮ সালে যখন হেভিসি বুদাপেস্ট ত্যাগ করেন, তখন বুদাপেস্ট বিশ্ববিদ্যালয়ের বিশিষ্ট প্রাণরসায়নবিদ ও শরীরতত্ত্ববিদ ফ্রাঞ্জ টাংগল রোনাকে একটি শিক্ষকতার পদের প্রস্তাব দেন। তিনি এমন কিছু নির্বাচিত শিক্ষার্থীদের রসায়ন পড়াতেন যাদের পাঠ্যক্রম সম্পন্ন করার জন্য প্রয়োজনীয় জ্ঞান অপর্যাপ্ত ছিল বলে টাংগল মনে করতেন। এর মাধ্যমে তিনি হাঙ্গেরিতে বিশ্ববিদ্যালয় পর্যায়ে রসায়ন পড়ানো প্রথম নারী শিক্ষক হওয়ার গৌরব অর্জন করেন।

১৯১৯ সালে হাঙ্গেরিতে কমিউনিস্টরা আক্রমণ করলে রোনা এবং তাঁর মা যে অ্যাপার্টমেন্টে থাকতেন সেটি দখল হয়ে যায়। এরপর রাজনৈতিক অস্থিরতা এবং পরবর্তী হোয়াইট টেরর-এর সময় যারা কমিউনিস্টদের প্রতি সহানুভূতিশীল ছিল তাদের ওপর নির্যাতনের কারণে ইনস্টিটিউটের কাজের একটি বড় অংশ রোনার ওপর এসে পড়ে। ১৯২১ সালে যখন অটো হান তাঁকে পুনরায় ডাহলেম এবং কাইজার উইলহেম ইনস্টিটিউটে ফিরে আসার প্রস্তাব দেন, তখন রোনা ইস্তফা দেন। তিনি ইউরেনিয়াম থেকে আয়নিয়াম (বর্তমানে Th-230 নামে পরিচিত) পৃথক করার জন্য বার্লিনে হানের কর্মীদলে যোগ দেন। ভাইমার প্রজাতন্ত্রের চরম মুদ্রাস্ফীতির কারণে তাঁকে কাইজার উইলহেমের টেক্সটাইল ফাইবার ইনস্টিটিউটে বদলি হতে বাধ্য করা হয়, কারণ সেই সময় কেবল ব্যবহারিক গবেষণার অনুমতি ছিল। কোনো সরাসরি প্রয়োগ নেই এমন তাত্ত্বিক গবেষণা তখন অগ্রাধিকার তালিকায় ছিল না। তাঁর পূর্ব অভিজ্ঞতা তাঁকে অপেক্ষাকৃত স্থিতিশীল হাঙ্গেরিতে ফিরে যেতে এবং ১৯২৩ সালে সেখানকার একটি টেক্সটাইল কারখানায় কাজ নিতে সাহায্য করে। কিন্তু এই কাজ তাঁর পছন্দ না হওয়ায় তিনি শীঘ্রই তা ছেড়ে দেন এবং ১৯২৪ সালে স্টেফান মেয়ারের অনুরোধে ভিয়েনার ইনস্টিটিউট ফর রেডিয়াম রিসার্চ-এ যোগ দেন। সেখানে তাঁর গবেষণা হাইড্রোজেন রশ্মির শোষণ ও পাল্লা পরিমাপের পাশাপাশি রেডিয়ামের বিকল্প তেজস্ক্রিয় পদার্থ হিসেবে পোলোনিয়াম তৈরির ওপর আলোকপাত করে।

## অস্ট্রিয়া

১৯২৬ সালের শুরুর দিকেই মেয়ার আইরিন জোলিও-কুরিকে একটি চিঠি লিখেছিলেন যেখানে তিনি প্রস্তাব করেন যে, রোনা যেন তাঁর সাথে কাজ করেন যাতে তাঁর গবেষণাগারে নিজস্ব পোলোনিয়াম নমুনা তৈরির পদ্ধতি শিখতে পারেন। যখন হ্যান্স পেটারসন রোনার খরচের জন্য প্রয়োজনীয় অর্থের ব্যবস্থা করতে সক্ষম হন, তখন জোলিও-কুরি তাঁকে প্যারিসের কুরি ইনস্টিটিউটে এসে পোলোনিয়াম পৃথকীকরণ নিয়ে অধ্যয়নের অনুমতি দেন। সেখানে রোনা পোলোনিয়াম উৎস প্রস্তুত করার এবং (আলফা বিকিরণ) তৈরির একটি উন্নত পদ্ধতি উদ্ভাবন করেন। এই ক্ষেত্রে বিশেষজ্ঞ হিসেবে স্বীকৃতি লাভ করে, তিনি পোলোনিয়ামের একটি ছোট ডিস্কসহ সেই দক্ষতাগুলো রেডিয়াম ইনস্টিটিউটে ফিরিয়ে আনেন। এই ডিস্কটি তাঁকে পোলোনিয়ামের ল্যাবরেটরি নমুনা তৈরি করতে সাহায্য করেছিল যা পরবর্তীতে ইনস্টিটিউটের অধিকাংশ গবেষণায় ব্যবহৃত হয়েছিল।

তাঁর দক্ষতা ও অভিজ্ঞতার ব্যাপক চাহিদা ছিল এবং তিনি ভিয়েনায় অনেকের সাথে যৌথ গবেষণায় নিযুক্ত হন। তিনি পল বোনে-মরি-র পোলোনিয়াম বাষ্পীকরণ পদ্ধতির পরিমার্জনে ইওয়াল্ড স্মিট-এর সাথে কাজ করেন; হাইড্রোজেন রশ্মির ফটোগ্রাফিক ইমালশন নিয়ে মারিয়েটা ব্লাউ-এর সাথে কাজ করেন; এবং হ্যান্স পেটারসনের সাথেও যুক্ত হন। ১৯২৮ সালে পেটারসন তাঁকে সমুদ্রের তলদেশের পলির একটি নমুনা বিশ্লেষণ করে তাতে রেডিয়ামের পরিমাণ নির্ণয় করার অনুরোধ করেন। তিনি যে গবেষণাগারে কাজ করছিলেন সেটি দূষিত (contaminated) থাকায় তিনি নমুনাগুলো সুইডেনের গুলমার্সফোর্ডেন-এর স্টোরা বোর্নো দ্বীপে অবস্থিত বোর্নো মেরিন রিসার্চ স্টেশন-এর সমুদ্রবিজ্ঞান গবেষণাগারে নিয়ে যান; যা পরবর্তী ১২ বছর তাঁর গ্রীষ্মকালীন গবেষণার গন্তব্যে পরিণত হয়।

বার্টা কার্লিক-এর সাথে মিলে ইউরেনিয়াম, থোরিয়াম এবং অ্যাক্টিনিয়াম ক্ষয়ের অর্ধায়ু নিয়ে তাঁর বিশ্লেষণগুলো তেজস্ক্রিয় কালনির্ণয় এবং মৌলের আলফা কণার পাল্লা (range) শনাক্ত করতে সক্ষম হয়। ১৯৩৩ সালে রোনা এবং কার্লিক অস্ট্রিয়ান একাডেমি অফ সায়েন্সেস-এর হাইটিংগার পুরস্কার লাভ করেন।

১৯৩৪ সালে রোনা পুনরায় প্যারিসে ফিরে যান এবং জোলিও-কুরির সাথে গবেষণা শুরু করেন, জোলিও-কুরি ততদিনে কৃত্রিম তেজস্ক্রিয়তা আবিষ্কার করেছিলেন। এর কিছুদিন পরই কুরি মৃত্যুবরণ করেন এবং রোনা অসুস্থ হয়ে পড়েন; তবে পরের বছরের শেষের দিকে তিনি ভিয়েনায় ফিরে আসতে সক্ষম হন। সেখানে তিনি তাঁর অর্জিত জ্ঞান পেটারসন, এলিজাবেথ কারা-মিখাইলোভা এবং আর্নস্ট ফন-এর (যিনি সে সময় এলেন গ্লেডিচ-এর সহকারী হিসেবে কাজ করছিলেন) সমন্বয়ে গঠিত একটি গবেষক দলের সাথে শেয়ার করেন।

তাঁদের গবেষণাটি মূলত নিউট্রন দ্বারা রেডিওনিউক্লাইডকে আঘাত করার ফলে সৃষ্ট প্রভাবের ওপর কেন্দ্রীভূত ছিল। ১৯৩৫ সালে রোনা এই সম্পর্কগুলোকে আরও সুদৃঢ় করেন, প্রথমে স্টোরা বোর্নোতে কাজ করেন, এরপর অসলোতে গ্লেডিচ-এর সাথে দেখা করেন, তারপর হেভিসির সাথে দেখা করতে কোপেনহেগেনে যান এবং পরবর্তীতে সুইডেনের কালহুবুদেত-এ কার্লিক ও পেটারসনের সাথে সাক্ষাৎ করেন। এই দলটি বেশ কয়েক বছর ধরে যে প্রকল্পগুলোর ওপর কাজ করছিল তার মধ্যে একটি ছিল জলের গভীরতার সাথে রেডিয়ামের পরিমাণের কোনো সম্পর্ক আছে কি না তা নির্ণয় করা এবং তাঁদের সামুদ্রিক জল সংক্রান্ত গবেষণাটি বিভিন্ন স্থান থেকে সংগৃহীত সমুদ্রের জলের উপাদানসমূহের ঘনত্ব মূল্যায়ন করেছিল।

১৯৩৮ সালের আনশ্লুস (অস্ট্রিয়ার নাৎসি জার্মানির সাথে সংযুক্তি)-এর পর, ইহুদি বংশোদ্ভূত হওয়ার কারণে এবং গবেষণাগারে ইহুদিবিদ্বেষী নির্যাতনের শিকার হওয়ার কারণে রোনা এবং মারিয়েটা ব্লাউ রেডিয়াম ইনস্টিটিউট ত্যাগ করেন। রোনা প্রথমে বুদাপেস্টে ফিরে যান এবং একটি শিল্প গবেষণাগারে কাজ করেন, কিন্তু কয়েক মাসের মধ্যেই সেই পদটি বিলুপ্ত হয়ে যায়। তিনি ১৯৩৮ সালের অক্টোবর থেকে ডিসেম্বর পর্যন্ত সুইডেনে কাজ করেন এবং তারপর অসলো বিশ্ববিদ্যালয়ে গ্লেডিচ কর্তৃক প্রস্তাবিত এক বছরের একটি অস্থায়ী পদ গ্রহণ করেন। নিজের দেশ ছেড়ে যেতে অনিচ্ছা থাকলেও রোনা অসলোতে তাঁর বছর শেষ হওয়ার পর হাঙ্গেরিতে ফিরে আসেন। সেখানে তিনি বুদাপেস্টের রেডিয়াম-ক্যান্সার হাসপাতালে চিকিৎসার কাজে রেডিয়াম প্রস্তুত করার একটি পদে নিযুক্ত হন।

## অভিবাসন
একদিকে রাশিয়ানদের ক্রমবর্ধমান আগ্রাসন এবং অন্যদিকে দ্বিতীয় বিশ্বযুদ্ধ চলাকালীন হাঙ্গেরিতে নাৎসিদের সংশ্লিষ্টতার মুখে পড়ে, ১৯৪১ সালের শুরুর দিকে রোনা একটি ভিজিটর ভিসা সংগ্রহ করেন এবং মার্কিন যুক্তরাষ্ট্রে পালিয়ে যান। প্রথম তিন মাস তিনি বেকার ছিলেন এবং তাঁকে গুপ্তচর হিসেবে সন্দেহ করা হয়েছিল, যদিও তিনি কর্মসংস্থানের জন্য ইউরোপে তাঁর সাথে কাজ করা বিজ্ঞানীদের সাহায্য চেয়েছিলেন। আমেরিকান ফিজিক্যাল সোসাইটির একটি সভায় তাঁর সাথে অস্ট্রীয় পদার্থবিজ্ঞানী কার্ল হার্জফেল্ড-এর দেখা হয়, যিনি তাঁকে ওয়াশিংটন ডি.সি.র ট্রিনিটি কলেজে একটি শিক্ষকতার পদ পেতে সহায়তা করেন।

এই সময়ে, কার্নেগি ইনস্টিটিউটের জিওফিজিক্যাল ল্যাবরেটরিতে সমুদ্রের জল এবং পলি নিয়ে গবেষণার জন্য তাঁকে একটি কার্নেগি ফেলোশিপ প্রদান করা হয়। ১৯৪১ থেকে ১৯৪২ সালের মধ্যে তিনি উডস হোল ওশানোগ্রাফিক ইনস্টিটিউশন-এর সাথে যৌথভাবে কার্নেগিতে সমুদ্র ও নদীর জলে রেডিয়ামের পরিমাণ পরিমাপের কাজ পরিচালনা করেন। ১৯৪২ সালে সম্পন্ন হওয়া তাঁর এই গবেষণাটি দেখায় যে, ইউরেনিয়ামের তুলনায় রেডিয়ামের অনুপাত সমুদ্রের জলে কম এবং নদীর জলে বেশি ছিল।

ক্যালিফোর্নিয়ার লস আল্টোস থেকে গ্রীষ্মকালীন ভ্রমণ শেষে ফেরার পর, রোনা রচেস্টার বিশ্ববিদ্যালয়ের ইনস্টিটিউট অফ অপটিক্স থেকে একটি অস্পষ্ট টেলিগ্রাম পান। সেখানে যুদ্ধের কাজ এবং পোলোনিয়ামের উল্লেখ থাকলেও কাজের বিস্তারিত কোনো বিবরণ ছিল না। রোনা যখন উত্তরে জানান যে, তিনি যুদ্ধের কাজে সাহায্য করতে আগ্রহী কিন্তু তাঁর অভিবাসন সংক্রান্ত কিছু সমস্যা রয়েছে, তখন ব্রায়ান ও'ব্রায়েন তাঁর অফিসে উপস্থিত হন এবং ম্যানহাটন প্রজেক্টের গোপনীয় কাজের ধরন ব্যাখ্যা করেন। তাঁরা রোনার পোলোনিয়াম নিষ্কাশন পদ্ধতিটি কিনে নেওয়ার প্রস্তাব দেন এবং তাঁর সহকারী হিসেবে কেমন লোক প্রয়োজন সে বিষয়ে নির্দিষ্ট নির্দেশনা দেন, যেমন এমন কেউ যাকে রসায়ন বা পদার্থবিজ্ঞান সম্পর্কে খুব একটা অভিজ্ঞ হতে হবে না। তাঁর অ-নাগরিকত্ব মর্যাদা তাঁকে অফিস অফ সায়েন্টিফিক রিসার্চ অ্যান্ড ডেভেলপমেন্ট-এর হয়ে কাজ করতে বাধা দেয়নি, তবে সেখানে তিনি কোনো পারিশ্রমিক ছাড়াই তাঁর পদ্ধতিগুলো সরবরাহ করেন। 

ম্যানহাটন প্রজেক্টের আগে পোলোনিয়াম কেবল ছোট নমুনা হিসেবে ব্যবহৃত হতো, কিন্তু এই প্রকল্পে পোলোনিয়াম এবং বেরিলিয়াম উভয়কে ব্যবহার করে এমন একটি বিক্রিয়া তৈরির প্রস্তাব করা হয় যা নিউট্রন নির্গত করতে বাধ্য করবে এবং পারমাণবিক বোমার জন্য প্রয়োজনীয় ফিশন বিক্রিয়া শুরু করবে। মৌলটি প্রক্রিয়াজাত করার জন্য কী কী প্রয়োজন সে সম্পর্কে তাঁর দেওয়া নির্দেশনার ওপর ভিত্তি করে নিউ মেক্সিকো মরুভূমির লস আলামোস ন্যাশনাল ল্যাবরেটরিতে প্লুটোনিয়াম প্ল্যান্ট তৈরি করা হয়েছিল তবে রোনাকে এর বিস্তারিত কোনো তথ্য জানানো হয়নি।

তেজস্ক্রিয়তার সংস্পর্শে আসার ফলে মানুষের ওপর এর প্রভাব নির্ধারণের জন্য অফিস অফ হিউম্যান রেডিয়েশন এক্সপেরিমেন্টস যে পরীক্ষাগুলো পরিচালনা করেছিল, সেখানেও রোনার পদ্ধতিগুলো ব্যবহৃত হয়েছিল। তাঁর কর্মজীবনের শুরুর দিকেই তিনি রেডিয়ামের বিপদের সম্মুখীন হয়েছিলেন। সুরক্ষামূলক গ্যাস মাস্কের জন্য রোনার যে আবেদনগুলো করেছিল না প্রত্যাখ্যান করা হয়েছিল কারণ স্টেফান মেয়ার এই তেজস্ক্রিয়তার ঝুঁকিকে খুব সামান্য বলে মনে করতেন। কোনো বিপদ নেই এই কথা বিশ্বাস না করে রোনা নিজের টাকায় সুরক্ষামূলক সরঞ্জাম কিনেছিলেন। যখন তেজস্ক্রিয় পদার্থের শিশিগুলো বিস্ফোরিত হয়ে গবেষণাগারটি দূষিত হয়ে পড়েছিল তখন রোনা নিশ্চিত হয়েছিলেন যে তাঁর মাস্কটিই তাঁকে রক্ষা করেছে। রোনা যখন অসুস্থ হয়ে প্যারিসে ছিলেন এবং জোলিও-কুরি মারা যান, তখন গ্লেডিচ-ও তাঁকে রেডিয়াম-জনিত রক্তাল্পতার (anemia) ঝুঁকি সম্পর্কে সতর্ক করেছিলেন।

তেজস্ক্রিয়তা নিয়ে গবেষণার অভিজ্ঞতা নিয়ে রোনা ১৯৭৮ সালে লেখা তাঁর বইতে বিজ্ঞানীদের হাড়, হাত এবং ফুসফুসের ক্ষতির কথা উল্লেখ করেছেন। তিনি লক্ষ্য করেছিলেন যে, বিজ্ঞানীরা কোনো দস্তানা ছাড়াই কাজ করতেন এবং কোনো সুরক্ষা ব্যবস্থা ছাড়াই ঘন ঘন বিভিন্ন শিশির মধ্যে তেজস্ক্রিয় পদার্থ ঢালতেন যার ফলে তাঁদের হাতের বুড়ো আঙুল, তর্জনী এবং অনামিকা প্রায়ই ক্ষতিগ্রস্ত হতো। ম্যানহাটন প্রজেক্টের চরম গোপনীয়তার কারণে এটি জানা কঠিন ছিল যে, সেসময় যেসব বিজ্ঞানীরা কোনো প্রকল্পের সাথে সরাসরি যুক্ত ছিলেন না তাঁরা আসলে জানতেন কি না যে তাঁদের কাজগুলো ঠিক কী উদ্দেশ্যে ব্যবহৃত হচ্ছে।

## পরবর্তী কর্মজীবন
রোনা ১৯৪৬ সাল পর্যন্ত ট্রিনিটি কলেজে শিক্ষকতা চালিয়ে যান। ১৯৪৭ সালে তিনি আর্গন ন্যাশনাল ল্যাবরেটরিতে কাজ শুরু করেন। সেখানে তাঁর কাজ মূলত আয়ন বিনিময় বিক্রিয়ার ওপর কেন্দ্রবিন্দু ছিল এবং তিনি মার্কিন যুক্তরাষ্ট্র পারমাণবিক শক্তি কমিশনের জন্য বেশ কিছু গবেষণাপত্র প্রকাশ করেন। ১৯৪৮ সালে তিনি মার্কিন যুক্তরাষ্ট্রের প্রাকৃতিক নাগরিকত্ব লাভ করেন। ১৯৫০ সালে তিনি একজন রসায়নবিদ এবং পারমাণবিক গবেষণার সিনিয়র বিজ্ঞানী হিসেবে ওক রিজ ইনস্টিটিউট অফ নিউক্লিয়ার স্টাডিজে গবেষণা কাজ শুরু করেন। এই সময়ে তিনি সমুদ্রতলের পলির ভূ-কালানুক্রম (জিওক্রোনোলজি) নিয়ে টেক্সাস এএন্ডএম বিশ্ববিদ্যালয়ের সাথে যৌথভাবে কাজ করে তিনি তেজস্ক্রিয় ক্ষয় গণনার মাধ্যমে সংগৃহীত নমুনার বয়স নির্ধারণ করেন।

তিনি ১৯৬৫ সালে ওক রিজ থেকে অবসর গ্রহণ করেন এবং এরপর মিয়ামি বিশ্ববিদ্যালয়ে যোগ দেন। সেখানে তিনি ইনস্টিটিউট অফ মেরিন সায়েন্সেসে ১০ বছর শিক্ষকতা করেন। রোনা ১৯৭৬ সালে দ্বিতীয়বারের মতো অবসর গ্রহণ করেন এবং ১৯৭০-এর দশকের শেষের দিকে টেনিসি ফিরে আসেন। ১৯৭৮ সালে তিনি তাঁর তেজস্ক্রিয় ট্রেসার পদ্ধতির ওপর একটি বই প্রকাশ করেন।

১৯৮১ সালের ২৭ জুলাই টেনেসির ওক রিজে রোনার মৃত্যু হয়।

## উত্তরাধিকার ও স্বীকৃতি
রোনা তাঁর জীবদ্দশায় নিজের অর্জনের জন্য পূর্ণ স্বীকৃতি পাননি। ২০১৫ সালে তাঁকে মরণোত্তর টেনেসি উইমেনস হল অফ ফেমে অন্তর্ভুক্ত করা হয়। ২০১৯ সালে অবশেষে *নিউ ইয়র্ক টাইমস* তাদের ওভারলুকড সিরিজের অংশ হিসেবে তাঁর একটি শোকসংবাদ প্রকাশ করে।

## নির্বাচিত কাজ

*  (পিএইচডি থিসিস)
* 
* 
* 
* 
* 
* 
* 
* 
* 
* 
* 
* 
* 
* 
* 
* 
*  
* 
* 
* 
* 
* 
* 

## আরও দেখুন
বিজ্ঞানে নারীজাগরণের কালরেখা

## গ্রন্থপঞ্জি
* 
* 
* 
* 
*  
* 
* 
* 
* 
* 
* 

## তথ্যসূত্র


## বহিঃসংযোগ
* ওয়ার্ল্ডক্যাটে এলিজাবেথ রোনা (Erzsébet Róna)
* ওয়ার্ল্ডক্যাটে এলিজাবেথ রোনা (Elisabeth Róna)
* ওয়ার্ল্ডক্যাটে এলিজাবেথ রোনা (Elizabeth Rona)